**Fazekas Lajos életútja**

Fazekas Lajos 1968-ban született Nádudvaron. Édesapja a nádudvari fekete kerámiát készítő Fazekas dinasztia legidősebb élő tagja, a Népművészet Mestere, édesanyja nyugdíjba vonulásáig általános iskolai tanítónőként dolgozott.

Középiskolai tanulmányai után 1992-ben a Kossuth Lajos Tudomány Egyetemen fizikus szakon, majd 1996-ban Budapesten idegenforgalmi és szállodaipari szakközgazdászként szerzett diplomát.

1995-ben került be a turizmus vérkeringésébe. Első munkahelyén a Cívis Hotel és Gasztronómiai Zrt. Hotel Cívis\*\*\*\* egységében mint recepciós kezdett dolgozni. Két év múlva már a hotel igazgatója, amely vezetése alatt fennállása legjobb mutatószámait produkálta.

2001 augusztusában – alig 33 évesen – kinevezik a Cívis Hotels Zrt. Debreceni Üzletigazgatóság Igazgatójává, amely a részvénytársaság valamennyi debreceni egységének irányítását jelentette.

2003-ban elvállalta a Debreceni Gyógyfürdő Kft. vezetését, ahol egy rendkívül komplex feladattal került szembe, hiszen a turisztika-ágazat nagyon sok területén végzett tevékenységet a cég amelyek közül a legjelentősebb a szállás szolgáltatás, fürdőszolgáltatás (termálfürdő, strandfürdő), gyógyászat, vendéglátás.

Munkába állásakor Magyarország első fedett élményfürdője beruházásának levezénylésével és megnyitásával kezdett, amelynek lebonyolításával és üzemeltetésével úttörő munkát végzett, hiszen nem volt hazai tapasztalat, tudás ezen a téren. Később magyarországi etalonná vált az irányítása alatt működő élményfürdő, amelynek üzemeltetési tapasztalatait átadva, az itteni mintára jöttek létre a hasonló létesítmények az országban.

Az élményfürdő megnyitásával együtt ma már nemzetközi szinten is ismert „brand” építésbe kezdett, az AQUATICUM márkanév alá sorakoztatta fel a cég valamennyi divízióját. Példáját itt is számtalan magyarországi cég, fürdő követte.

A tudatos, koncepcionális munka eredményeként 4 évvel ezelőtt megújult a termálfürdő, a gyógyászat és a szálloda, illetve elkezdődött a strand rekonstrukciója, amely az ország egyik legszebb vizes élményparkja lesz. Mindezek eredményeképpen ma már évente közel 800.000 vendéget, gyógyulni vágyót vonz a komplexum mind belföldről, mind külföldről. Megkerülhetetlen turisztikai tényezővé vált nemcsak Debrecenben, hanem az egész régióban is.

Felismerte, hogy a szolgáltatási struktúra bővítésével együtt szükséges a célcsoportokat, a kívánt vendégkört is átpozícionálni. Így jött létre a keleti országrész első, valódi család- és gyermekbarát szállodája a nekik szóló száraz és vizes szolgáltatások sokaságával. Munkájának eredményeként a szálloda szakmai mutatószámai szinte minden évben a régiós átlag másfélszeresét teszik ki.

Vezetése alatt Debrecen első és talán leghíresebb vendéglátó egységét és kerthelyiségét, a Régi Vigadót eredeti állapotában visszaállították és ismét megnyitották a nagyközönség előtt.

Alapító tagként léptette be a Debreceni Gyógyfürdőt a Termál Egészségipari Klaszterbe, amelyet azért hoztak létre, hogy a régió termálfürdőit és szállodáit összefogva, közös erővel tudjanak kilépni a hazai és nemzetközi piacra, jó gyakorlatokkal segítsék egymás munkáját, közösen gondolkodva erősítsék egymást és desztinációban gondolkodva vonzzanak minél több vendéget a régióba. Elnöksége alatt AKREDITÁLT klaszter címet szerzett a társulás, amely ezen a területen egyedülálló. Több sikeres nemzetközi projektet bonyolítottak le, illetve bonyolítanak le jelenleg is.

Szakmai tapasztalatai, hozzáértése, emberi tulajdonságai valamint tenni akarása is hozzájárult ahhoz, hogy a Magyar Szállodák és Éttermek Szövetségének Keleti Régiójának két cikluson keresztül volt a vezetője, majd ugyanennek a szervezetnek az elnöki tanácsadó testületébe kérték fel, ahol a mai napig is aktívan dolgozik.

2017-ben vezetésével újraélesztették a Hajdú-Bihar Megyei Iparkamara Turisztikai Tagozatát, amellyel valamennyi idegenforgalmi vállalkozás szakmai munkáját szeretnék segíteni, valamint érdekképviseletüket is ellátni.

Elévülhetetlen érdemei vannak abban, hogy Debrecent sokan emlegetik a sport turizmus fővárosának is, hiszen közel 20 világversenynek volt a logisztikai igazgatója az elmúlt 15 évben. Egy személyben irányította a résztvevők elszállásolását, étkeztetését és transzportját ezeken az eseményeken. Olyan világversenyeken, mint például a 2001-es Ifjúsági Atlétikai Világbajnokság, amelyen 158 ország több mint 2000 sportolója és kísérője vett részt, vagy a felnőtt Rövidpályás Úszó Európa Bajnokság 2007-ben.

Munkája mellett foglalkozott a fiatalság nevelésével is, hosszú ideig volt a Debreceni Diáksport Szövetség Elnöke és két éven keresztül oktatott a Debreceni Egyetemen, ahol munkája elismeréseként Tiszteletbeli Egyetemi Docens címet kapott.

2016-ban Balog Zoltán Miniszter Úr megbízólevelét átvéve a Debreceni Egyetem Konzisztóriumának tagja lett, ahol a gazdasági életben felhalmozott tapasztalataival igyekszik az oktatási, gazdálkodási folyamatokat segíteni, meglátásaival, tanácsaival ellátni az Egyetem vezetését.